CELEX: 62004TJ0085
Language: bg
Date: 2008-01-30
Title: Решение на Първоинстанционния съд (пети състав) от 30 януари 2008 г. # Guido Strack срещу Комисия на Европейските общности. # Публична служба - Длъжностни лица. # Дело T-85/04.

РЕШЕНИЕ НА ПЪРВОИНСТАНЦИОННИЯ СЪД (пети състав)
      30 януари 2008 година
      Дело T-85/04
      Guido Strack
      срещу
      Комисия на Европейските общности 
      „Публична служба — Длъжностни лица — Атестиране — Доклад за развитие на кариерата — Процедура за оценяване за 2001/2002 г. — Законосъобразност на процедурата по атестиране“
      Предмет: Жалба с предмет искане за отмяна, от една страна, на оценяването за периода 2001/2002 г. по отношение на жалбоподателя, и
         от друга страна, на решението за приемане на доклада за развитие на кариерата на жалбоподателя за този период
      
      Решение: Отменя решението за приемане на доклада за развитие на кариерата на г‑н Guido Strack за периода за оценяване 2001/2002 г.
         Осъжда Комисията да заплати съдебните разноски.
      
      Резюме
      Длъжностни лица — Атестиране — Вътрешна инструкция на институция — Правно действие — Граници — Спазване на йерархията на нормите
      (член 43 от Правилника за длъжностните лица)
      По принцип не съществува никаква забрана органът по назначаването да установи чрез вътрешно решение с общо действие правила
         за упражняването на предоставените му от статута дискреционни правомощия. Съществуват обаче известни ограничения на възможността
         за прибягване до такива вътрешни инструкции, и по-специално съществува задължение за спазване на принципа на йерархията на
         нормите.
      
      Вътрешната инструкция е норма с по-нисък ранг от Правилника и от приетата за прилагането му правна уредба. Следователно приетите
         от общностните институции вътрешни инструкции в областта на атестирането не могат законосъобразно да установяват правила,
         дерогиращи разпоредбите на Правилника или приетите от същите институции общи изпълнителни разпоредби във връзка с член 43
         от Правилника.
      
      Така, при положение че действащите в Комисията общи изпълнителни разпоредби са предвиждали в някои случаи на промяна в служебните
         задължения или на смяна на ръководителя задължение за изготвяне на частични доклади за развитието на кариерата и претегляне
         на дадените от тях оценки, тази институция не е можела да предвиди във вътрешна инструкция за оценяване на персонала през
         преходен период, съответстващ на промяна в системата на атестиране, че докладът се изготвя от ръководителя, който заема тази
         длъжност в края на периода на атестиране, след просто допитване до предходните ръководители.
      
      (вж. точки 38—42)
      Позоваване на: Съд — 1 декември 1983 г., Blomefield/Комисия, 190/82, Recueil, стр. 3981, точка 1; Първоинстанционен съд —
         5 октомври 1995 г., Alexopoulou/Комисия, T‑17/95, Recueil FP, стр. I‑A‑227 и II‑683, точка 23; 2 юли 1998 г., Ouzounoff Popoff/Комисия,
         T‑236/97, Recueil FP, стр. I‑A‑311 и II‑905, точка 44; 8 декември 2005 г., Merladet/Комисия, T‑198/04, Recueil FP, стр. I‑A‑403
         и II‑1833, точки 38, 40, 41 и 43